Tiġdid tat-tribù ta' Benjamin L-Iżraelin kienu ħalfu f'Misfa u qalu: "Ħadd minna ma jagħti 'l bintu lil xi ħadd minn Benjamin b'martu." Imbagħad il-poplu mar f'Betel, u baqgħu hemm sa filgħaxija jibku quddiem Alla, għollew leħinhom u bkew biki kbir, u qalu: "Għaliex, Mulej, Alla ta' Iżrael, ġara dan f'Iżrael, li naqset illum tribù f'Iżrael?" L-għada l-poplu bakkar, u bnew hemm artal, u offrew sagrifiċċji tal-ħruq u sagrifiċċji tas-sliem. U wlied Iżrael qalu: "Hemm xi ħadd mit-tribujiet kollha ta' Iżrael li ma talax għal-laqgħa quddiem il-Mulej?" Għaliex kienu ħalfu bil-kbir għal min ma jitlax quddiem il-Mulej f'Misfa u qalu: "Nagħtuh il-mewt." Ulied Iżrael għelew għal ħuhom Benjamin u qalu: "Illum inqata' tribù minn Iżrael. X'se nagħmlu lil dawk li baqgħu minnhom biex ikollhom in-nisa? Aħna ħlifna bil-Mulej li ma nagħtuhomx mill-bniet tagħna b'nisa tagħhom." U ssuktaw jgħidu: "Min mit-tribujiet ta' Iżrael ma telax quddiem il-Mulej f'Misfa?" U sabu li ħadd minn Ġabes-gilgħad ma kien ġie fil-kamp għal-laqgħa. Għax għaddew il-poplu, u sabu li ma kien hemm ħadd minn Ġabes-gilgħad. U l-ġemgħa bagħtet tnax-il elf raġel, irġiel ta' ħila, u ordnawlhom u qalulhom: "Morru u oqtlu n-nies ta' Ġabes-gilgħad b'xifer ix-xabla, bin-nisa u t-tfal. Iżda araw x'għandkom tagħmlu: Oqtlu l-irġiel kollha u n-nisa kollha li kellhom x'jaqsmu ma' raġel, iżda x-xebbiet ħalluhom ħajjin." U hekk għamlu. U sabu fost in-nies ta' Ġabes-gilgħad erba' mitt xebba li qatt ma kienu għarfu raġel u raqdu miegħu; u ġabuhom fil-kamp f'Silo li jinsab f'art Kangħan. U l-ġemgħa kollha bagħtet l-aħbar lil ulied Benjamin li kienu fil-blat ta' Rimmon u għamlu paċi. U wlied Benjamin reġgħu lura, u l-Iżraelin tawhom in-nisa li kienu ħallew ħajjin min-nies ta' Ġabes-gilgħad; imma ma sabulhomx biżżejjed. Il-poplu għela għal Benjamin, billi l-Mulej ġieb dan il-vojt fit-tribujiet ta' Iżrael . U x-xjuħ tal-ġemgħa qalu: "X'nagħmlu biex dawk li baqgħu jkollhom in-nisa? Għax inqerdu lkoll in-nisa ta' Benjamin." U ssuktaw jgħidu: "Għandu jkun hemm werrieta għall-fdal ta' Benjamin, biex ma jinqeridx tribù minn Iżrael. Aħna ma nistgħux nagħtukom nisa mill-bniet tagħna, għax ulied Iżrael ħalfu u qalu: 'Misħut min jagħti xi mara lil Benjamin.' " U ssuktaw jgħidu: "Ara, minn sena għal sena jkun hemm festa lill-Mulej f'Silo," - din qiegħda fuq it-Tramuntana ta' Betel, fuq il-Lvant tat-triq li tieħu minn Betel għal Sikem, 'l isfel minn Lebona. U mbagħad taw parir lil ulied Benjamin u qalulhom: "Morru u staħbew qalb id-dwieli. Malli taraw il-bniet ta' Silo ħerġin biex iduru u jiżfnu, oħorġu minn qalb id-dwieli u kull wieħed jaħtaf mara għalih mill-bniet ta' Silo; imbagħad morru f'art Benjamin. Jekk missirijiethom jew ħuthom jeħduha magħna, ngħidulhom: 'Ħennu għalihom, għax ħadd minnhom ma ħa mara fil-gwerra. Kieku qegħdin tagħtuhomlhom intom, kontu tidinbu.' " U hekk għamlu wlied Benjamin, u ħadu nisa miż-żeffiena li ħatfu skont l-għadd tagħhom, u reġgħu marru lejn arthom, u bnew l-ibliet u għammru fihom. U wlied Iżrael dak iż-żmien telqu, kulħadd lejn it-tribù u l-familja tiegħu; u minn hemm kulħadd għal artu. F'dak iż-żmien ma kienx hemm sultan f'Iżrael , u kulħadd kien jagħmel li jogħġbu.